**МОТИВИ**

към проект на Наредба за условията и реда за организиране и провеждане на тренировъчна и състезателна дейност на децата и учениците извън учебния план

**1. Причини, които налагат издаването на Наредба за условията и реда за организиране и провеждане на тренировъчна и състезателна дейност на децата и учениците извън учебния план**

На 18.10.2018 г. новият Закон за физическото възпитание и спорта (ЗФВС) е обнародван в Държавен вестник (бр. 86 от 2018 г.). Законът влезе в сила от 18.01.2019 г. и отмени действащия до този момент ЗФВС (обн., ДВ, бр. 58 от 1996 г.)

Сред основните цели на новия закон са осигуряването на организацията на системата на физическата активност, физическото възпитание, спорта и спортно-туристическата дейност и създаването на условия за развитие на физическата активност, физическото възпитание, спорта и спортно-туристическата дейност. Основен приоритет в държавната политика в областта на спорта е развитието на физическата активност, физическото възпитание, спорта и спортно-туристическата дейност в системата на предучилищното и училищното образование.

Съгласно чл. 55 от ЗФВС училищата и центровете за подкрепа за личностно развитие осигуряват условия за спортна дейност на деца и ученици извън учебния план, като спортната дейност се организира чрез спортни федерации и техните членове, училищата и центровете за подкрепа за личностно развитие. Съгласно ал 3 от същия член условията и редът за организирането и провеждането на тренировъчна и състезателна дейност на децата и учениците извън учебния план се определят с наредба на министъра на образованието и науката и министъра на младежта и спорта.

В изпълнение на законовата делегация междуведомствена работна група изготви проект на наредба, с който се регламентират отношения и дейности, свързани с организирането и провеждането на тренировъчна и състезателна дейност на децата и учениците извън учебния план в системата на училищното и предучилищното образование.

 С наредбата се определят институциите и спортните организации, които създават условия за тренировъчна и състезателна дейност, изискванията, на които следва да отговарят педагогическите специалисти, както и основните цели на тренировъчната и състезателната дейност, свързани с насърчаване на децата и учениците към здравословен начин на живот и системни занимания със спорт.

 Регламентират се условията и редът за организиране и провеждане на тренировъчната дейност на децата и учениците, като в обхвата на тренировъчната дейност се включват занимания по вид спорт, други спортни и спортно-туристически дейности, които се организират от училищата и центровете. Предвижда се право на избор от страна на децата и учениците (за малолетните от техните родители) на тренировъчните дейности. Определя се изискване за изготвяне на график за провеждане на тренировъчна дейност, регламентира се броят на децата и учениците в групите за различните дейности, мястото на провеждане и изискванията относно педагогическите специалисти, които осъществяват дейностите.

 С наредбата се регламентират също и условията и редът за организиране и провеждане на състезателната дейност на децата и учениците извън учебния план са регламентирани, като се дава право на училищата, центровете, лицензираните спортни федерации и членуващите в тях спортни клубове да организират състезателната дейност. Определят се местата, на които може да се провежда състезателната дейност – училищата, центровете или на спортни обекти извън тяхната територия, както и редът за утвърждаване и оповестяване на спортните календари на институциите и организациите, въз основа на които се организира и провежда състезателната дейност.

 В съответствие с изискванията на новия Закон за физическото възпитание и спорта Наредбата регламентира начина на създаване в училищата на един или повече училищни спортни отбори по видове спорт от ученици, близки по възраст и класове. Предвижда се училищният спортен отбор да се организира от учител по физическо възпитание и спорт от съответното училище и/или треньор по вид спорт след съгласието на директора. Тази нормативна възможност създава реални условия за създаване на ефективни партньорства между спортните клубове и училищата. Определят се изискванията за състава и дейността на отбора, както и конкретните му функции.

 Във връзка с организирането и провеждането на Ученическите игри, включени в Спортния календар на Министерството на образованието и науката, се предвижда утвърждаването на правила, като предложенията за правила се разработват и представят в Министерството на младежта и спорта от съответните лицензирани спортни федерации. Съгласно проекта на наредба се предвижда назначаването на експертна комисия, която да разглежда предложенията и да изготвя окончателен проект на правила, които да се представят за утвърждаване от министъра на младежта и спорта след съгласуване с министъра на образованието и науката.

 С наредбата се регламентират условията и редът за финансиране на състезанията от Ученическите игри, като финансирането със средства от бюджетите на Министерството на младежта и спорта и Министерството на образованието и науката се осъществява в съответствие с финансови планове – неразделна част от правилата, а от бюджетите на общините и от лицензираните спортни федерации въз основа на финансовите условия, определени в правилата.

 Освен финансиране на тренировъчната и състезателната дейност със средства от бюджетите на Министерството на образованието и науката, Министерството на младежта и спорта и общините, Наредбата предвижда възможност за финансиране по национални и международни програми и проекти, от бюджетите на организаторите на съответните дейности и със средства на физически и юридически лица.

В Наредбата се предвижда осъществяване на контрол при организирането и провеждането на състезателната дейност, като за национални и международни състезания и прояви, включени в Спортния календар на Министерството на образованието и науката, контролът се осъществява от министъра на образованието и науката и министъра на младежта и спорта, за общинския спортен календар - от кмета на общината-домакин, а за училищата и центровете - от директора на съответната институция, началника на регионалното управление на образованието и кмета на общината.

Проектът на Наредба е изготвен в съответствие с актуалните разпоредби на Закона за физическото възпитание и спорта, Закона за предучилищното и училищното образование, подзаконовите нормативни актове по прилагането им и съобразно действащата нормативна уредба. Със същата се предвижда се на издадената на основание чл. 22, ал. 6 от отменения ЗФВС Наредба № 3 от 30.05.2014 г. за организиране на извънучилищната тренировъчна и състезателна дейност (обн., ДВ, бр. 47 от 2014 г.).

**2. Цели на проекта на Наредба**

С издаването на Наредбата ще бъдат регулирани обществено значими отношения и дейности, свързани с развитие на интересите, способностите и потребностите на децата и учениците в областта на физическата активност, физическото възпитание, спорта и спортно-туристическата дейност, насърчаване към здравословен начин на живот, развитие и усъвършенстване на спортно-техническите умения, осъществяване на подбор на спортни таланти и създаване на възможности за изява в областта на спорта.

 **3. Финансови и други средства, необходими за прилагането на новата наредба**

 Проектът на Наредба няма да изисква допълнителни финансови или други средства.

**4. Очаквани резултати от прилагането, включително финансовите, ако има такива**

В резултат на прилагането на Наредбата ще се създадат допълнителни условия заразвитие на физическата активност, физическото възпитание, спорта и спортно-туристическата дейност на децата и учениците в системата на предучилищното и училищното образование.

**5. Анализ за съответствие с правото на Европейския съюз**

Предложеният проект на наредба не е свързан с прилагането на европейското законодателство, поради което не се налага да бъде изготвена справка за съответствие с правото на Европейския съюз